Y Dwrn ym Mhwyl | O'r Pedwar Gwynt\n11 Tachwedd: Diwrnod Annibyniaeth\nDiwrnod Annibyniaeth ym Mhwyl: gorymdaith yr adain dde eithafol yn Warszawa yn 2017\nMae ystyr symbolau’n newid wrth eu trosglwyddo i gyd-destunau newydd, ac mae’r un peth yn gallu bod yn wir am fudiadau cyfain. Nodwyd droeon y modd y mae’r arwydd o ddwrn wedi ei godi yn yr awyr mewn perygl o golli grym: pan gaiff symbol gwreiddiol ‘Black Power’ ei ddefnyddio nid gan rai megis Huey P Newton, sylfaenydd y Black Panther Party, neu Tommie Smith a John Carlos yng Ngemau Olympaidd Dinas México yn 1968, neu eraill sy’n ymladd dros gyfiawnder gwirioneddol, caiff y symbol ei wanhau ac weithiau ei wyrdroi. Yr eithafbwynt gwyrdroëdig yw dwrn ‘White Power’, negydd pur y symbol gwreiddiol. Ar un o bosteri’r Marsz Niepodległości, Gorymdaith Annibyniaeth, eleni, darlunnir y dwrn gwyn hwn yn cydio yng ngleinres y rosari, a’r geiriau miej w opiece naród cały, ‘gofala am y genedl gyfan’ yn slogan arno. Mae’r poster hwn – a’r ymateb iddo – yn dweud cyfrolau.\nTrefnir yr orymdaith flynyddol yn Warszawa nid gan ryw fersiwn Pwylaidd o Pawb dan Un Faner ond gan aelodau’r Obóz Narodowo-Radykalny (Y Gwersyll Cenedlaethol Radicalaidd) a’r Młodzież Wszechpolska (y camarweiniol ‘Ieuenctid Gwlad Pwyl Gyfan’). Er gwaetha’r haeriadau a glywid yn aml dros y blynyddoedd diwethaf mai ‘digwyddiad teuluol, braf’ oedd yr Orymdaith, y gwir amdani yw bod y miloedd heddychlon a fynychai yn cerdded ochr yn ochr â rhai o fudiadau mwyaf erchyll ac echrydus yr Ewrop gyfoes – ac, yn wir, yn cerdded o’r herwydd dan eu baner nhw.\nYn ei dechreuadau naw mlynedd yn ôl, roedd y Marsz Niepodległości yn ddigwyddiad bach, gwrth-sefydliadol: roedd yn brotest ymylol yn erbyn y llywodraeth gymharol ganolig a arweinid gan Donald Tusk (Llywydd Cyngor yr Undeb Ewropeaidd bellach). Er 2015, ac ethol i rym blaid adain dde PiS (Prawo i Sprawiedliwości – Cyfraith a Chyfiawnder), mae’r Marsz wedi ennill lle amlwg ym mywyd cyhoeddus y wlad, ac wedi cael ei hyrwyddo gan y cyfryngau gwladwriaethol sydd, i raddau helaeth, yn adain bropaganda i PiS. Dadl rhai yw bod PiS fan hyn wedi hedfan yn rhy agos i’r haul: drwy gefnogi’r Marsz, ac felly gyfreithloni gweithgareddau’r eithafwyr, maent wedi cyfrannu at lwyddiant yn etholiad cyffredinol y mis diwethaf blaid sydd ymhellach i’r dde na PiS ei hun – y Konfederacja wrth-fewnfudwyr a gwrth-Ewropeaidd. Ni welir eleni bresenoldeb arweinwyr PiS yn y Marsz, a hwythau’n ceisio’u hadleoli eu hunain yn strategol, ond cwestiwn da yw faint o niwed a wnaethpwyd yn barod gan eu cefnogaeth i’r neo-ffasgwyr.\nMae rôl yr Eglwys Gatholig bwerus yn ddiddorol yn cyd-destun hwn, oherwydd y ffordd y caiff crefydd (a Chatholigiaeth yn anad dim) ei defnyddio fel llinyn mesur ar hunaniaeth genedlaethol. Term a ddefnyddir yn aml i godi bwganod a hollti’r gymdeithas yw ‘ideologia LGBT’, sef ymadrodd gwag a glywir gan garfanau’r dde (gan gynnwys aelodau o’r Llywodraeth a’r Eglwys) wrth iddynt ymosod ar hawliau nifer o leiafrifoedd. Anfynych y caiff y term ei ddiffinio, a llenwir y gwacter diffiniadol gan ofnau afresymol diddeall. Ceir llygedyn o obaith yn y ffaith fod y dde i’w gweld yn hollti i ryw raddau (er nad i’r un graddau â’r chwith): ar y naill law, gwelir yr haeriadau disgwyliedig ceidwadol, cibddall a chreulon, fel yng ngeiriau Archesgob Kraków, Marek Jędraszewski, a gyfeiriodd yn ddiweddar at ‘bla’r enfys’, gan gymharu hyn â ‘phla coch’ y Bolsieficiaid. Yn yr un modd, haeriai arweinydd PiS, Jarosław Kaczyński, fod ‘y mudiad LGBT a “gender” yn bygwth ein hunaniaeth, ein cenedl, a’r wladwriaeth Bwylaidd’ (‘Ruch LGBT i gender zagrażają naszej tożsamości, zagrażają naszemu narodowi, zagrażają polskiemu państwu’). Ar y llaw arall, mewn cylchgronau Catholig mwy rhyddfrydol (ac felly mwy ‘catholig’) megis Tygodnik Powszechny, rhoddir lle i awduron megis enillydd Gwobr Nobel Llenyddiaeth y llynedd eleni (sic), Olga Tokarczuk, draethu’n huawdl.\nMae’r symbol a ddefnyddir eleni i hyrwyddo’r Marsz wedi arwain at gryn anniddigrwydd, fel y byddid yn disgwyl – ac fel y byddid yn gobeithio. Daw’r geiriau ‘miej w opiece naród cały’ (‘gofala am y genedl gyfan’) o gân o fawl o’r 19g i’r Forwyn Fair, ‘Brenhines Gwlad Pwyl ers Amser Maith’; mae cyfosod y geiriau hyn a’r gleiniau â symbol mor amlwg fygythiol â’r dwrn gwyn wedi arwain at wrthwynebiad gan ffigyrau amlwg, a galwadau am i Esgobion Catholig godi llais. (Un Esgob sydd wedi beirniadu’r poster yw’r Efangelydd Jerzy Samiec, Llywydd Cyngor Eciwmenaidd Gwlad Pwyl, a gyhoeddodd ei anfodlonrwydd â’r hafaliad Pwyliad = Catholig.) Yn dilyn beirniadaeth gan neb llai na Jarosław Gowin, y Dirprwy Brif Weinidog (PiS), cyhuddwyd Gowin gan rai ar y dde o fod yn ‘asiant cudd syniadaeth gender’. Adroddir yn y papur newydd Gazeta Wyborcza fod trefnwyr y Marsz wedi methu â chael caniatâd i gynnal offeren arbennig ym mhrif eglwysi’r brifddinas, ac iddynt orfod ei threfnu yn un o eglwysi sgismatig mudiad Lefebvre.\nA minnau’n ysgrifennu hyn noswyl yr Orymdaith ar 10 Tachwedd, er na wn yn iawn beth a digwyddith ar y Marsz, sicr ddigon yw y gwelir digon o faneri a sloganau, digon o dân, mwg, mygydau a chasineb. Y rhai a fydd yn gyfrifol am y mwg, y tân, y mygydau a’r casineb, bron yn ddieithriad, fydd dyneddon ifainc sy’n eu gweld eu hunain yn bethau mawr. Codant ddwrn mewn camddyfyniad, i ddangos gwrthwynebiad i hawliau sylfaenol mewnfudwyr, merched, hoywon a chyd-ddinasyddion eraill. Rhaid gobeithio y bydd y sgism yn drech na nhw, y codir lleisiau cadarn yn eu herbyn ac y cânt eu hysgubo eto i’r ymylon.\nErbyn prynhawn 11 Tachwedd, a chael ychwanegu brawddeg neu ddwy i gloi, daethai’n hysbys fod y Marsz wedi lleihau’n sylweddol o’i chymharu â digwyddiadau’r blynyddoedd blaenorol: nid ymunodd y cannoedd o filoedd o genedlaetholwyr cymedrol â’r nacjonaliści eithafol – yn hytrach gwelwyd digwyddiadau lluosog yn y brifddinas yn nodi’r achlysur, gan gynnwys gorymdaith sylweddol wrth-ffasgiaeth, Marsz za wolność waszą i naszą (Gorymdaith dros eich rhyddid chi a’n rhyddid ni) a’r Bieg Niepodległości, dathliad mwy athletig ei naws a ddenodd ryw 20,000 i redeg drwy’r strydoedd. Do, mi gafwyd tân, mwg, mygydau a chasineb, a rhai degau o filoedd yn dal i gefnogi Marsz yr eithafwyr, ond hyderir – gobeithir – y gwelir tro’r trai ar y dwrn gwyn, ac efallai weld gwleidyddiaeth – yng Ngwlad Pwyl a mannau eraill – yn dechrau unwaith eto ostwng dwylo ac agor breichiau.\nMae Aled Llion Jones yn Uwch Ddarlithydd mewn Llenyddiaeth Gymraeg a Chanoloesol ym Mhrifysgol Bangor.\nAled Llion Jones, Gwlad Pwyl, Gwleidyddiaeth\nYn ei dechreuadau naw mlynedd yn ôl, roedd y Marsz Niepodległości yn ddigwyddiad bach, gwrth-sefydliadol: roedd yn brotest ymylol yn erbyn y llywodraeth gymharol ganolig a arweinid gan Donald Tusk\nDyddiad cyhoeddi: 14·11·2019


Top Notch Boutique Accessories, Inc.: Jamie Rae Red Scallop Crochet Hat Curly White Marabou - Girls Hair Bows, Baby Headbands, Infant Headbands, Newborn Headbands, Baptism Headbands, Pageant Socks, Baby Bracelets, Cheer Bows, Sports Ribbons, Glitzy Hair Bows, Glitzy Pageant Headbands, Occasion Accessories, 1st Birthday Hats, Personalized Crowns, Birthday Hats & Crowns. $18.99\nJamie Rae Red Scallop Crochet Hat Curly White Marabou $18.99\nJamie Rae Red Scalloped Edge Crochet Hat with White Curly Marabou.\nChoose Size: 12 - 18 Months0 - 3 Months6 - 12 months\nRed Gold Organza Metallic Bow Socks\nTuesday 25 September, 2018 18482167 requests since Friday 20 November, 2009